Að minnsta kosti sex eru látnir og óttast er að átta aðrir hafi farist , eftir að eldgos hófst á Whakaari á Nýja Sjálandi . Að sögn lögreglu voru 47 ferðamenn á eyjunni þegar gosið hófst ; 24 Ástralir , níu Bandaríkjamenn , fimm Nýsjálendingar , fjórir Þjóðverjar , tveir Kínverjar , tveir Bretar og einn frá Malasíu . Upplýsingar virðast þó eitthvað vera á reiki því samkvæmt erlendum miðlum eru tvær breskar konur meðal slasaðra , á meðan enn er leitað að bresku pari ; konu og manni . Að sögn Jean Rakos , móður Karl Rakos frá Darlington í Durham , hefur ekkert heyrst frá parinu frá því að þau sendu skilaboð á sunnudag til að láta vita að þau væru komin til Nýja Sjálands . Um var að ræða fimmtugsafmælisferð Deboruh Rakos . Forsætisráðherrann Jacinda Ardern ræðir við viðbragðsaðila . Mynd / epa Samkvæmt Jacindu Ardern , forsætisráðherra Nýja Sjálands , virðist ekkert líf vera á eyjunni . Vitni hafa lýst hryllilegum brunasárum þeirra sem ekki tókst að komast í skjól . 31 var fluttur á sjúkrahús til aðhlynningar eftir að gosið hófst en 27 eru sagðir hafa verið brenndir á yfir 30% líkamans . Um 10 þúsund manns heimsækja Whakaari ár hvert . Viðbragðsaðilar fylgjast með eyjunni úr þyrlum og bátum en vegna sterkra vinda hefur ekki verið hægt að senda dróna til að kanna aðstæður nánar . Whakaari er í einkaeigu og hafa margir gagnrýnt að ferðamönnum sé hleypt þangað vegna eldvirkninnar í fjallinu .